2023 PUBLIC EXAMINATION Filipino Continuers Level Section 1: Listening and Responding Transcript © 2023 NSW Education Standards Authority
Section 1, Part A Question 1, Text 1 MALE: O 'Nay, mukhang pagod na pagod na yata kayo ah! Kalahati pa lang po ang nalalakad natin. Tatagal po ba kayo? FEMALE: Harvey! Hindi pa naman ako pagod. Kayang-kaya kong tapusin ang sampung kilometrong lakaran. Ako pa! Mas malakas pa ako sa kalabaw anak. Hindi namin puwedeng palampasin ang kakaibang pagkakataong ito ngayong taon. MALE: Salamat po Inay sa pagsuporta ninyo ni Itay sa wokaton ng aming paaralan. Kailangan kong makalikom ng dalawang libong piso mula sa ating mga kamag-anak at kaibigan. Malaking tulong po ito. FEMALE: Aba siyempre, mabuti naman at naanyayahan ang mga pamilya, sa unang pagkakataon, na lumahok sa inyong wokaton. Suportadong-suportado ka namin anak. Alam namin na makakatulong kami sa paaralan sa ganitong paraan. MALE: Salamat po Inay. FEMALE: Sana nga lang ay makalikom ang inyong paaralan ng dalawang daang libong pisong target mula sa lahat ng pamilya sa paaralan para sa mga karagdagang kompyuter sa inyong aklatan. MALE: Sana nga po 'Nay. Question 2, Text 2 FEMALE: Atensyon! Paumanhin ngunit kailangan kong gawin ngayong araw ang anunsyong ito. Hiling kong tapusin na ang mga aralin ninyo at atasan ang mga mag-aaral na linisin ang silid-aralan. Ang anumang basura sa sahig ay kailangang pulutin, ang mga ilaw pati na rin ang 'aircon' ay nakapatay at ang lahat ng mga bintana ay sarado. Nais ko ring ipaalala sa mga mag-aaral na kapag suot niyo ang inyong uniporme, kayo ay kumakatawan sa ating paaralan. Maging kagalang-galang palagi, upang maipagmalaki namin kayo gayundin ng inyong mga magulang! - 2 -
Question 3, Text 3 MALE: Hello 'Nay. Si Joseph ito. Sinusubukan kong tawagan kayo kanina subalit walang sumasagot. Pumupunta lamang sa voicemail n'yo yung tawag ko. Gusto ko lamang ipaalam sa inyo na naglalakad na ako ngayon papuntang istasyon ng tren. Alam ko meron pang dalawang oras bago mag-umpisa ang audition, pero gusto ko magpunta nang maaga upang makapag-warm up saka makilala ang iba pang sasayaw. Nasasabik na akong makita kung sino sa amin ang matigas ang katawan. Haha. (Pause) Ako ulit ito 'Nay. Napahinto ang tren sa istasyon ng Teresita Park nang halos dalawampung minuto. Mayroon halos apat na istasyon pa bago makarating ng Novita City. Hindi ko alam kung gaano katagal pa kaming maghihintay. Sana naman hindi ito maghudyat ng pagka-late ko. Masaya lang ako na maaga akong nakaalis ng bahay. (Pause) 'Nay! Nasaan kayo? Si Joseph ulit ito. Naka tatlumpung minuto na ang nakalipas mula nang huli kong mensahe sa iyo. Hindi ako makaupo ng maayos. Lagi akong tumitingin sa labas ng bintana. Narinig ko ang sinabi sa anunsiyo ng tren na meron daw mga malalaking sanga ng puno na bumagsak sa mismong mga riles. Hindi pa nakaalis ang tren sa istasyon ng Teresita Park. Paano na kung hindi ako makarating sa takdang oras, Nay? (Pause) 'Nay, pasensya na na napuno ko ang telepono n'yo ng voicemails. Gusto ko lang ipaalam sa inyo na nandito na ko ngayon sa lugar. Lagi kong ginagamit ang telopono ko. Pre-paid pa naman ako. Hinahangad ko na mapili sa audition para makapagtrabaho, dahil butas na ang bulsa ko. Pero paano kung hindi ako magtagumpay? Pinaghirapan ko pa naman ang pag-ensayo. Sayang naman 'yung inensayo ko! - 3 -
Section 1, Part B Question 4, Text 4 FEMALE: Narito po si Coach Luigi ng "Samahang Sana All Takbo Tol" upang ipaliwanag sa atin ang pagpapaliban ng ikapitong pagdiriwang ng palarong "Takbuhan Hanggang Dalampasigan" na nakatakdang ganapin sa darating na Linggo. Ano po ang mangyayari ngayong taon sa i-norganise niyong taunang palaro? MALE: Ay Binibining Delia, seryoso po ang balita. May darating na napakalaking bagyo ngayong Linggo, ikalabing walo ng Hunyo. Kaya't inilipat po namin ang " Takbuhan" sa ikalabing anim ng Hulyo, dalawang libo at dalawampu't tatlo. Ang takbuhan ay magsisimula pa rin sa ikaanim ng umaga. Sali na po kayong lahat at walong kilometro lang naman ang haba ng tatakbuhin ninyo. FEMALE: Maraming salamat Coach Luigi. Mga tagapakinig, babalik po kami makalipas ang ilang patalastas. Question 5, Text 5 MALE: Ana, lalahok ka ba sa darating na Balagtagisan? Tandang-tanda ko pa ang mainitang Balagtagisan ninyo ni Cosme nung tayo ay nag-aaral sa Unibersidad. Namangha ang lahat sa husay mo, kahit na pa si Cosme ang nagwagi. Ito na ang pagkakataon mo para talunin siya. FEMALE: Lalahok ba siya? Ngayon, hindi na ako sigurado kung dapat ba akong sumali. Si Cosme ay napakalakas na katunggali sa larangang ito. MALE: Huwag kang kabahan, Ana. Alam kong may sadyang angking talento ka sa Balagtagisan at siguradong may laban ka. Kaya mo yan Ana. FEMALE: Okey, Boboy, maaga akong magpapatala bukas. May balita na inaabangan ng maraming kalahok itong unang patimpalak sa Balagtagisan, na isasabay sa selebrasyon ng Linggo ng Wika. Sasali ka rin ba? MALE: Sigurado, Ana. Mabuti naman at may ganitong pagkakataon na maipakita natin dito sa Australya na ang Balagtagisan ay isang napakaganda at kakaibang sining sa panitikan ng ating kultura, isang uri ng patulang pagtatalo ng dalawang kalahok tungkol sa isang paksa. FEMALE: Sigurado. . . at kailangan maipakita nila ang angking talento sa pangangatwiran sa naturang paksa. MALE: At bukod pa riyan, ito rin ay isang pagsubok sa bilis na makabuo ng mga taludtod na patulang sagot sa kalaban, at sa husay na magkumbinsi ng mga manonood sa pamamagitan ng tono ng boses. - 4 -
Question 6, Text 6 FEMALE: Lalio, malago na ang negosyo natin dito sa Kulaba. Parami nang parami ang mga dumadayo dito sa lalawigan natin para lamang makabili sila ng dyam ng bungang kahoy. MALE: Opo Nay. Sa loob ng limang taon, nakapagbenta na siguro tayo ng halos kalahating milyong garapon ng dyam! Hindi ko kusang inakala na magugustuhan ng mga mamamayan at dayuhan ang timpla ng dyam na aking inimbento noon. Naisip ko, paano kaya magagamit ang bungang kahoy na ito para hindi masayang. Halos lahat nagsawa na sa pagkain nitong masustansyang bungangkahoy! Kinakailangan natin maglako online at gumawa pa ng sari- saring produkto kung gusto natin makarating ang negosyo natin sa bawat isla ng Pilipinas at sa ibayong dagat! FEMALE: Tama ka Lalio. Isa na ako sa mga nagsawa. Halos araw-araw sa buong buhay ko kumakain ng bungangkahoy! Namangha ako sa inimbento mo na dyam. Hindi lang siya pwedeng ipalaman sa tinapay kundi maaari mo rin siyang gamitin sa pagluto ng sari-saring panghimagas. Bilib ako sa ginawa mo! Ang galing mo, Anak! MALE: Salamat Nay. Sa kapapanood ko sa inyo magluto noong bata pa ako, nakapag-isip ako ng pamamaraan kung paano gamitin ang lokal na bungangkahoy. FEMALE: Naku anak. Maganda siguro kung magpatala ka sa unibersidad o anumang institusyon upang makapag-aral ka ng kurso sa teknolohiya para naman mapalawakan natin ang pagbenta ng dyam. MALE: 'Wag na muna 'Nay! Wala pa akong panahon ngayon at pihadong magastos po iyan. - 5 -